अमेरिका ने ओसामा के पांच वीडियो जारी किए  
एक वीडियो में ओसामा बिन लादेन अमेरिका के लिए एक संदेश तैयार कर रहा है और एक में खुद को टीवी पर देख रहा है।
अमेरिका सरकार ने लादेन के पांच वीडियो जारी किए हैं जो उसके ऐबटाबाद के घर पर मिले थे। एक वीडियो में ओसामा बिन लादेन अमेरिका के लिए एक संदेश तैयार कर रहा है और एक में खुद को टीवी पर देख रहा है। अमेरिका को संदेश वाला वीडियो अक्टूबर 9 से नवंबर 5, 2010 के बीच का है। ऐसा लगता है कि इस वीडियो में ओसामा ने अपनी दाढ़ी रंगी है। दूसरा वीडियो करीब 1 मिनट लंबा है। इसमें ओसामा खुद को टीवी पर देख रहा है। उसके हाथ में टीवी की रिमोट भी है और इस वीडियो में ओसामा की दाढ़ी सफेद रंग की है। ये वीडियो जारी कर अमेरिका ये भी बताने की कोशिश कर रहा है कि ऐबटाबाद के बंगले में ओसामा की ही मौत हुई है।  अमेरिका के एक वरिष्ठ खुफिया अधिकारी ने कहा कि यह तीन मंजिला इमारत अलकायदा का सक्रिय कमान और नियंत्रण केंद्र था। अधिकारी ने बताया कि ओसामा आतंकवादी हमले की साजिश रचने, कमांडरों को निर्देश जारी करने में सक्रिय था।